L 327/86
RO
Jurnalul Oficial al Uniunii Europene
21.12.2022
(28)
Prezentul regulament ar trebui să vizeze tipurile de ajutoare acordate în sectorul pescuitului și al acvaculturii pe care Comisia le-a autorizat în mod sistematic în trecut.
Respectivele ajutoare nu ar trebui să necesite o evaluare de la caz la caz de către Comisie a compatibilității lor cu piața internă, cu condiția respectării cerințelor prevăzute în Regulamentele (UE) nr.
1380/2013 și (UE) 2021/1139, după caz.
(29)
În conformitate cu articolul 107 alineatul (2) litera (b) din TFUE, ajutoarele destinate reparării pagubelor provocate de calamități naturale sau de evenimente extraordinare sunt compatibile cu piața internă.
Pentru a asigura securitatea juridică, este necesar să se definească tipul de evenimente care pot constitui o calamitate naturală ce face obiectul exceptării în temeiul prezentului regulament.
(30)
Pescuitul și acvacultura sunt sectoare care sunt expuse în mod specific unor fenomene climatice nefavorabile care pot fi asimilate unei calamități naturale și unor boli ale animalelor.
Experiența arată că aceste sectoare sunt afectate în mod extraordinar de astfel de evenimente și că pescarii suferă pagube considerabile din cauza lor.
Măsurile menite să asigure și să compenseze în mod adecvat astfel de pagube sunt considerate a fi un instrument adecvat pentru a ajuta întreprinderile să se redreseze în urma unor astfel de pagube și, prin urmare, să rămână în activitate și, în acest mod, să asigure dezvoltarea activităților economice în sectoarele respective.
(31)
Pagubele provocate de fenomene climatice nefavorabile care pot fi asimilate unei calamități naturale, precum furtunile, înghețul, grindina, poleiul, ploaia sau seceta gravă, care au loc cu o mai mare regularitate, nu ar trebui considerate o calamitate naturală în sensul articolului 107 alineatul (2) litera (b) din TFUE.
Cu toate acestea, în măsura în care impactul lor asupra activității economice este de așa natură încât pot fi asimilate unei calamități naturale, ajutoarele destinate reparării pagubelor provocate de fenomene climatice nefavorabile ar trebui să fie considerate compatibile cu piața internă în temeiul articolului 107 alineatul (3) litera (c) din TFUE.
(32)
Pentru a se asigura că exceptarea acoperă ajutoarele acordate pentru repararea pagubelor provocate de calamități naturale și de fenomene climatice nefavorabile care pot fi asimilate unei calamități naturale, prezentul regulament ar trebui să stabilească, pe baza practicii consacrate, condițiile în care astfel de ajutoare pot beneficia de exceptarea pe categorii respectivă.
Aceste condiții ar trebui să se refere, în special, la recunoașterea oficială de către autoritățile competente ale statelor membre a caracterului evenimentului respectiv de calamitate naturală sau de fenomen climatic nefavorabil care poate fi asimilat unei calamități naturale, la existența unei legături directe de cauzalitate între calamitatea naturală sau fenomenul climatic nefavorabil și pagubele suferite de întreprinderea beneficiară, care poate fi și o întreprindere aflată în dificultate, și ar trebui să asigure evitarea supracompensării.
Compensația nu ar trebui să depășească ceea ce este necesar pentru a permite întreprinderii beneficiare să revină la situația existentă înainte de producerea evenimentului.
(33)
Pescuitul și acvacultura sunt sectoare în care nu există suficiente stimulente pentru acțiuni individuale, în pofida faptului că rezultatul acțiunilor individuale combinate ar corespunde binelui comun al tuturor utilizatorilor.
Din acest motiv, ajutoarele pentru protejarea și refacerea biodiversității marine și a ecosistemelor marine, precum și regimurile de compensare în cadrul activităților de pescuit sustenabile, inclusiv colectarea deșeurilor din mare, ar trebui considerate compatibile cu piața internă în temeiul articolului 107 alineatul (3) litera (c) din TFUE.
(34)
Prezentul regulament ia în considerare situația specifică a regiunilor ultraperiferice ale Uniunii, astfel cum este recunoscută la articolul 349 din TFUE, și prevede măsuri specifice.
(35)
Ajutoarele acordate IMM-urilor care participă la proiectele DLRC au un impact redus asupra concurenței, în special având în vedere rolul pozitiv pe care îl joacă ajutoarele pentru schimbul de cunoștințe, în special pentru comunitățile locale, precum și caracterul adesea colectiv al ajutoarelor și valoarea lor relativ redusă.
Prin natura lor, aceste proiecte sunt integrate, implică mai mulți actori și sunt multisectoriale, ceea ce poate conduce la anumite dificultăți în ceea ce privește clasificarea lor în temeiul normelor privind ajutoarele de stat.
Municipa­ litățile, prin însăși natura lor, nu intră în domeniul de aplicare al definiției IMM-urilor (12).
Cu toate acestea, ele joacă adesea un rol vital în organizarea și realizarea proiectelor DLRC.
În cazul în care un proiect DLRC este realizat în favoarea unuia dintre obiectivele prevăzute la articolul 1 din Regulamentul (UE) 2015/1588 al Consiliului, ar trebui, prin urmare, să fie posibilă exceptarea pe categorii și a ajutoarelor pentru municipalități în contextul unui astfel de proiect.
Având în vedere caracterul local al proiectelor DLRC, care sunt selectate pe baza unei strategii multianuale de dezvoltare locală stabilite și sunt puse în aplicare printr-un parteneriat publicprivat, și orientarea acestora către interese comunitare, sociale, de mediu și climatice, prezentul regulament ar trebui să remedieze anumite dificultăți cu care se confruntă proiectele DLRC, pentru a facilita respectarea de către acestea a normelor privind ajutoarele de stat.
Acest lucru ar trebui să se aplice și, municipalităților care bene­ ficiază direct sau indirect de proiecte DLRC, care urmăresc unul dintre obiectivele prevăzute la articolul 1 din Regulamentul (UE) 2015/1588.
(12) Conform definiției IMM-ului din anexa I la prezentul regulament, o întreprindere nu poate fi considerată IMM dacă 25 % sau mai mult din capitalul sau din drepturile de vot ale acesteia sunt controlate, direct sau indirect, solidar sau individual, de unul sau de mai multe organisme publice [cf.
articolul 3 alineatul (4) din anexa respectivă].